b'\n_START_ARTICLE_\nKonishi Yukinaga\n_START_SECTION_\nNuoruus\n_START_PARAGRAPH_\nYukinaga oli rikkaan sakailaisen l\xc3\xa4\xc3\xa4kekauppiaan poika. Muistona sukujuuristaan Yukinaga k\xc3\xa4ytti my\xc3\xb6hemmin tunnuksenaan (uma-jirushi) suurta paperista apteekkarin pussia. H\xc3\xa4nen vanhempansa kastettiin varhaisten k\xc3\xa4\xc3\xa4nnynn\xc3\xa4isten joukossa 1560, kun kristinusko alkoi juurtui japanilaiseen yl\xc3\xa4luokkaan. Jesuiitat kastoivat Yukinagan kuitenkin vasta vuonna 1583 nimell\xc3\xa4 Agostinho, eik\xc3\xa4 h\xc3\xa4n luultavasti t\xc3\xa4st\xc3\xa4 syyst\xc3\xa4 omaksunut kaikkia kristittyj\xc3\xa4 vaikutteita el\xc3\xa4m\xc3\xa4\xc3\xa4ns\xc3\xa4. H\xc3\xa4net kuitenkin tunnettiin kastamisensa j\xc3\xa4lkeen hyv\xc3\xa4ntekij\xc3\xa4n\xc3\xa4, ja Yukinaga lahjoitti rahaa useisiin kohteisiin, kuten Osakan spitaalisten turvapaikkaan._NEWLINE_Yukinaga astui Hideyoshin palvelukseen vuonna 1581, ja oli jo varhain mukana \xc5\x8ctan linnan valtauksessa. Vuonna 1587 Ky\xc5\xabsh\xc5\xabn kampanja aikaan Yukinagan teht\xc3\xa4v\xc3\xa4n\xc3\xa4 oli kapinan tukahduttaminen Higon provinssissa. T\xc3\xa4st\xc3\xa4 h\xc3\xa4net palkittiin l\xc3\xa4\xc3\xa4nityksell\xc3\xa4, joka sis\xc3\xa4lsi puolet provinssista sek\xc3\xa4 Udon linnan.\n_START_SECTION_\nRauhanneuvottelu\n_START_PARAGRAPH_\nJapanilaisista rauhaa l\xc3\xa4hti neuvottelemaan Yukinaga, joka neuvotteluiden aluksi vapautti kaksi Kiyomasan vangitsemaa prinssi\xc3\xa4. Vaikka Konishilla ei ollutkaan suoranaisia valtuuksia p\xc3\xa4\xc3\xa4t\xc3\xb6sten tekemiseen, h\xc3\xa4n halusi saada rauhan aikaan mahdollisimman nopeasti, ja lupasi japanilaisten per\xc3\xa4\xc3\xa4ntyv\xc3\xa4n Koreasta. H\xc3\xa4n jopa my\xc3\xb6ntyi Mingin esitykseen siit\xc3\xa4, ett\xc3\xa4 Hideyoshi nimitett\xc3\xa4isiin Japania hallitsevaksi vasallikuninkaaksi, mik\xc3\xa4 vastasi Korean hallitsijan asemaa. T\xc3\xa4t\xc3\xa4 japanilaiset eiv\xc3\xa4t kuitenkaan kertoneet Hideyoshille itselleen, joka luuli yh\xc3\xa4 tilanteen ollen h\xc3\xa4nen hallinnassaan. Rauhanneuvotteluiden p\xc3\xa4\xc3\xa4tteeksi japanilaiset per\xc3\xa4\xc3\xa4ntyiv\xc3\xa4t Busaniin, mutta eiv\xc3\xa4t poistuneet t\xc3\xa4ysin niemimaalta._NEWLINE_Rauhansopimusta seuranneena ajanjaksona Yukinaga toimi yh\xc3\xa4 oleellisena osana maiden v\xc3\xa4listen suhteiden hoitamisessa. H\xc3\xa4n pyrki pit\xc3\xa4m\xc3\xa4\xc3\xa4n rauhansopimuksen ehdot pois Hideyoshin tiedosta, ja samalla muutti Hideyoshin viestej\xc3\xa4 kiinalaisille.  Lokakuussa 1596 kiinalaiset l\xc3\xa4hettil\xc3\xa4\xc3\xa4t saapuivat Japaniin tuomaan lahjoja Hideyoshilla, ja t\xc3\xa4lle viimein selvisi h\xc3\xa4nen asemansa "Japanin kuninkaana". Raivostunut Hideyoshi tuhosi saamansa lahjat, ja karkotti kiinalaisten saattueen. H\xc3\xa4n ei kuitenkaan k\xc3\xa4skenyt Yukinagaa suorittamaan seppukua neuvonantajiensa pyynn\xc3\xb6st\xc3\xa4. Sen sijaan Yukinaga l\xc3\xa4hetettiin j\xc3\xa4lleen Koreaan komentamaan japanilaisten toista hy\xc3\xb6kk\xc3\xa4yst\xc3\xa4 niemimaalle.\n_START_SECTION_\nSekigaharan taistelu\n_START_PARAGRAPH_\nVuonna 1598 heikentynyt Hideyoshi nimitti viisi sijaishallitsijaa, viiden vanhemman neuvoston, joiden tuli hallita maata kunnes h\xc3\xa4nen poikansa Hideyori olisi tarpeeksi vanha. Samana vuonna Hideyoshi menehtyi, ja pitk\xc3\xa4\xc3\xa4n kest\xc3\xa4nyt hanke Korean valtaamiseksi lopetettiin. Neuvoston j\xc3\xa4senten v\xc3\xa4lille syntyi kuitenkin pian erimielisyyksi\xc3\xa4, ja lopulta he jakautuivat kahteen leiriin Tokugawa Ieyasun ja Ishida Mitsunarin taakse. T\xc3\xa4m\xc3\xa4 hajotti samalla my\xc3\xb6s suurimman osan Japanin daimioista kahteen leiriin. Yukinaga valitsi useimpien kristittyjen daimioiden tapaan kristinuskolle my\xc3\xb6nteisemm\xc3\xa4n Mitsunarin, johon liittyiv\xc3\xa4t my\xc3\xb6s muun muassa Ukita Hideie, M\xc5\x8dri Terumoto, \xc5\x8ctani Yoshitsugu sek\xc3\xa4 suuri osa l\xc3\xa4ntisen Honsh\xc5\xabn daimioista. Tokugawan puolelle asettuivat puolestaan muun muassa Daten, Mogamin ja Maedan klaanit, jotka olivat p\xc3\xa4\xc3\xa4asiassa It\xc3\xa4-Japanista._NEWLINE_Vuonna 1600 osapuolet kohtasivat Sekigaharan taistelussa, joka loppui Tokugawan johtaman It\xc3\xa4-Japanin liittouman voittoon. Yukinaga joutui h\xc3\xa4vityn taistelun p\xc3\xa4\xc3\xa4tteeksi vangiksi eik\xc3\xa4 kristittyn\xc3\xa4 suostunut seppukuun, joten h\xc3\xa4net teloitettiin. Ennen kuolemaansa Yukinaga l\xc3\xa4hetti viestin vaimolleen Justalle, jossa h\xc3\xa4n kehotti palvelemaan Jumalaa uskollisesti. H\xc3\xa4n my\xc3\xb6s pyysi itselleen pappia, mutta t\xc3\xa4h\xc3\xa4n ei suostuttu. Yukinagan kuoltua h\xc3\xa4nen l\xc3\xa4\xc3\xa4nityksens\xc3\xa4 annettiin Tokugawan palvelukseen astuneelle Kat\xc5\x8d Kiyomasalle. Yukinagan linnassa olleet joukot antautuivat kuitenkin vasta kuukausien piirityksen j\xc3\xa4lkeen saatuaan varmistuksen herransa kuolemasta. H\xc3\xa4nen vanhin poikansa teloitettiin ja Koreasta tuoma ottotyt\xc3\xa4r Julia l\xc3\xa4hetettiin maanpakoon. Yukinagan toisen pojan kohtalosta ei ole varmaa tietoa, mutta h\xc3\xa4nen huhuttiin selvinneen ja alkaneen buddhalaiseksi munkiksi. Yukinagan tyt\xc3\xa4r Maria oli avioliitossa S\xc5\x8d Yoshitoshin kanssa, mutta Yoshitoshi j\xc3\xa4tti kristinuskon Sekigaharan taistelun j\xc3\xa4lkeen ja erosi vaimostaan, joka pakeni Nagasakiin._NEWLINE_Japanissa Yukinagan nimi unohdettiin pitk\xc3\xa4ksi aikaa, koska h\xc3\xa4n oli taistellut Ieyasua vastaan. Sen sijaan Euroopassa h\xc3\xa4nen kunniakseen pidettiin hautajaispuhe, nimell\xc3\xa4 Argomento della Tragedia Intitolata Agostino Tzunicamindano re Giapponese, jonka vuonna 1607 kirjoitettu kopio on yh\xc3\xa4 tallessa Genovassa.'